b"\n_START_ARTICLE_\nAriki\n_START_PARAGRAPH_\nArikis (angl. Ariki) \xe2\x80\x93 tai maori\xc5\xb3 visuomen\xc4\x97s narys i\xc5\xa1 privilegijuoto luomo, turin\xc4\x8dio papro\xc4\x8diais nustatytas paveldimas teises ir privilegijas. Ariki\xc5\xb3 tradicijos gyvybingos tarp vietini\xc5\xb3 gen\xc4\x8di\xc5\xb3 Naujojoje Zelandijoje ir Kuko Salose (\xc4\x8dionyk\xc5\xa1\xc4\x8diame parlamente turi savo atstov\xc5\xb3). Pana\xc5\xa1iais pavadinimais \xc5\xa1ie kilming\xc5\xb3j\xc5\xb3 titulai egzistuoja ir kit\xc5\xb3 Polinezijos regiono \xc5\xa1ali\xc5\xb3 vietin\xc4\x97se gentyse: \xe2\x80\x98Ariki (Velyk\xc5\xb3 sala), Aliki (Tokelau, Tuvalu), Ali\xe2\x80\x98i (Samoa, Havajai), Ari'i (Draugijos salos, Taitis), \xe2\x80\x98Eiki (Tonga)._NEWLINE_Arikio ir kiti, \xc5\xbeemesni\xc5\xb3 vad\xc5\xb3, titulai iki \xc5\xa1i\xc5\xb3 dien\xc5\xb3 perduodami \xc5\xa1eimose i\xc5\xa1 kartos \xc4\xaf kart\xc4\x85. Kuko Sal\xc5\xb3 parlamente nuo 1969 m. veikia \xc4\xafkurta Ariki\xc5\xb3 Taryba (angl. The House of Ariki), sudaryta i\xc5\xa1 sal\xc5\xb3 auk\xc5\xa1\xc4\x8diausi\xc5\xb3j\xc5\xb3 vad\xc5\xb3. Taryba, netur\xc4\x97dama reali\xc5\xb3 gali\xc5\xb3, vykdo daugiau reprezentacin\xc4\x99 veikl\xc4\x85.\n_START_SECTION_\nIstorija\n_START_PARAGRAPH_\nKiekviena i\xc5\xa1 sal\xc5\xb3 Kuko Salose buvo valdoma auk\xc5\xa1\xc4\x8diausi\xc5\xb3j\xc5\xb3 vad\xc5\xb3 \xe2\x80\x93 ariki\xc5\xb3. Rarotonga, did\xc5\xbeiausia sala, tur\xc4\x97jo 5-6 arikius, kitos salos \xe2\x80\x93 ma\xc5\xbedaug po tris. Kiekvienas arikis tur\xc4\x97jo savo vald\xc5\xbeioje ivi arba ngati (gent\xc4\xaf). Pagal rang\xc4\x85 \xc5\xbeemiau arikio stov\xc4\x97jo mataiapo ir rangatira, t. y., \xc5\xbeemesnieji vadai. Vadas kontroliavo savo gent\xc4\xaf remdamasis savo mana (galia, vald\xc5\xbeia). Mana buvo \xc4\xafgyjama ne tik nuo gimimo, bet ir i\xc5\xa1 vado pasiekim\xc5\xb3 gyvenime. Mana gal\xc4\x97jo ir netekti savo galios. Arikis su tokia mana nebetur\xc4\x97davo gentyje palaikymo, prarasdavo jos kontrol\xc4\x99. Galingas \xc4\xafnagis buvo tapu (\xc5\xa1vent\xc5\xb3j\xc5\xb3 j\xc4\x97g\xc5\xb3) kontrol\xc4\x97. \xc5\xbdmon\xc4\x97s tvirtai tik\xc4\x97jo arikio mana ir jo antgamtiniu geb\xc4\x97jimu valdyti tapu, o tuo pa\xc4\x8diu ir \xc5\xbemones be savo fizinio \xc4\xafsiki\xc5\xa1imo."